**Kerecsend Község Önkormányzata**

**3396 Kerecsend, Fő út 55.**

**Tel.: (36) 550-320 Fax. : (36) 550-328**

**e-mail: kerecsendph @ chello.hu**

***J e g y z ő k ö n y v***

***Kerecsend Község Önkormányzata Képviselő-testületének***

***2020. szeptember 8-i nyilvános testületi ülésről***

|  |  |
| --- | --- |
| 49/2020. (IX.8.) határozat | A Berekerdő Óvoda 2019/2020. nevelési évben végzett munkájáról és az új nevelési év terveiről szóló beszámoló elfogadása |
| 50/2020. (IX.8.) határozat | A Berekerdő Óvoda Pedagógiai Programjának elfogadása |
| 51/2020. (IX.8.) határozat | A Berekerdő Óvoda Szervezeti és Működési Szabályzatának elfogadása |
| 52/2020. (IX.8.) határozat | A Berekerdő Óvoda házirendjének módosítása |
| 53/2020. (IX.8.) határozat | Petőfi utcai árkok helyreállítási munkálatai kivitelezőjének kiválasztása |
| 54/2020. (IX.8.) határozat | Világítani Fogok Egyesület irodahasználata |
| 55/2020. (IX.8.) határozat | Polgármester cafetéria keretének megállapítása |
| 56/2020. (IX.8.) határozat | A Tájház felújítására benyújtandó pályázat elfogadásáról |
| 57/2020. (IX.8.) határozat | LEADER- Közösségi terek funkcionális kialakítása (buszvárók felújítása) pályázat keretében előleg lehívása |
| 58/2020. (IX.8.) határozat | Ajánlat a kerecsendi 2430/1 hsrz.-ú zártkerti ingatlan Magyar Állam tulajdonában lévő tulajdonrészének megvásárlására |
| **7/2020 (IX.9.) rendelet** | **Önkormányzati címek és kitüntetések alapításáról** |

*A jegyzőkönyv 99-115. közötti számozott oldalt tartalmaz*

**J E G Y Z Ő K Ö N Y V**

Készült: 2020. szeptember 8-án Kerecsend Község Önkormányzata Képviselő-testületének soros, nyilvános testületi ülésén (Kerecsend, Fő u. 55.)

***Jelen vannak:***

Forgácsné Román Rita alpolgármester

Kiss Sándor címzetes főjegyző

Prokaj Milán képviselő

Békési Gyula képviselő

Nagy Ferenc képviselő

Burai József képviselő

Kovácsné Békési Beatrix jegyzőkönyvvezető

***Igazoltan van távol:***

Sári László Polgármester

Suha József alpolgármester

***Meghívottként jelent meg:***

Barna Erika – Berekerdő Óvoda óvodavezetője

Schönberger Csaba Jakob Német Nemzetiségi Önkormányzat elnöke

**Forgácsné Román Rita alpolgármester:**

Tisztelettel és nagy szeretettel köszöntök minden megjelentet a mai soros testületi ülésünkön. Sajnálatosan polgármester úr távolléte miatt a mai ülést - váratlanul ért ugyan - de én fogom levezetni. Ezzel összefüggésben bejelentem, hogy Sári László polgármester és Suha József alpolgármester hiányzik, de a testület határozatképes.

Szeretném, megtudni, hogy mindenki megkapta-e a mai testületi ülés írott anyagát?

(*minden képviselő igennel válaszol)*

Szeretném javasolni, hogy a napirendet az alábbiak szerint tárgyaljuk az ülésen: az 1., 3., és 5. pontokat zárt ülésen tárgyaljuk, a 6., 7., 8., 9. számú napirendeket pedig Kiss Sándor címzetes főjegyző fogja előterjeszteni.

**Kiss Sándor címzetes főjegyző:**

Bocsánat alpolgármester asszony, de az 1. számú napirendi pont nem zárt ülésen tárgyalandó, csak a 3., illetve van még a zárt ülésre két települési támogatási kérelem, amit a testületnek kell megtárgyalnia és döntést hoznia.

Az 5. napirendi pont, a tájékoztató a „Zöldülő Kerecsend” faültetési akció keretében szervezett adománygyűjtés eredményéről és az őszi fásítással kapcsolatos tennivalókról a következő ülésen kerül megvitatásra.

*A képviselő-testület egyhangúlag (5 igen szavazattal) elfogadta, hogy az ülést a kiküldött meghívótól eltérően az alábbi napirend szerint folytassák le:*

*NAPIREND*

1. Tájékoztató a lejárt határidejű határozatok végrehajtásáról és az előző testületi ülés óta végzett munkáról

előadó: Kiss Sándor címzetes főjegyző

1. Beszámoló a Berekerdő Óvoda 2019/2020. nevelési évben végzett munkájáról és az új nevelési év terveiről

előadó: Barna Erika óvodavezető

1. Az önkormányzati címek és kitüntetések alapításáról szóló 12/2004. (VIII.10.) önkormányzati rendelet módosítása

előadó: Kiss Sándor címzetes főjegyző

1. A Petőfi utcai árkok helyreállítási munkái kivitelezőjének kiválasztása

előadó: Kiss Sándor címzetes főjegyző

1. A Világítani Fogok Egyesület irodahasználata

előadó: Kiss Sándor címzetes főjegyző

1. A polgármester cafetéria keretének megállapítása

előadó: Kiss Sándor címzetes főjegyző

1. Egyebek

Zárt ülés keretében:

1. Tanulmányi támogatások megállapítása

előadó: Kiss Sándor címzetes főjegyző

1. **N A P I R E N D I P O N T**

**Forgácsné Román Rita alpolgármester:**

Az első napirendi pontunk a tájékoztató a lejárt határidejű határozatok végrehajtásáról és az előző testületi ülés óta végzett munkáról. Ezért megkérem Kiss Sándor címzetes főjegyző urat, hogy a beszámolót tartsa meg.

**Kiss Sándor címzetes főjegyző:**

Ebben a napirendi pontban csak három tárgykörről szeretnék beszámolni. A legutóbbi testületi ülésen döntés született arról, hogy kezdeményezi az Önkormányzat pályázat benyújtását a Kerecsend, Fő utca 58. szám alatti ingatlan megvásárlására. Akkor nagyon sok kétely felmerült a testületi tagokban, melyek sajnos beigazolódtak, a tulajdonossal nem sikerült megegyezésre jutni, így jelenleg a pályázat benyújtása meghiúsult. Kérem ennek tudomásulvételét.

A másik dolog, amiről rendkívüli testületi ülésen 2020. szeptember 3-án döntött a képviselő-testület: az orvosi rendelő külső felújítására pályázatot nyújtottunk be a BM által kiírt felhívás alapján, ez az elmúlt héten pénteken történt meg. Abban a pillanatban, amikor benyújtásra került a pályázat, a pályázatíró kapott egy e-mailt, amiben arról tájékoztatták, hogy a korábban várólistára tett, hasonló tárgykörben benyújtott pályázatunk megnyerte a támogatást. Abba a helyzetbe kerültünk, hogy egy perc alatt nyertünk 30 millió forintot, igaz nem azzal a pályázattal, amit akkor nyújtottunk be, hanem a korábbi, várólistára tett pályázattal.

A belügyminisztériumi pályázattal kapcsolatban nyilatkoznunk kellett, hogy ebben a témakörben nincs folyamatban más pályázat, ezt abban a tudatban tettük, hogy a Magyar Falu Program keretében benyújtott pályázat korábban tartaléklistára került, ezért azt a pályázatot visszavontuk. Ezt a nyilatkozatot a döntéshozók nem vették figyelembe. Ennek következtében állhatott elő egy ilyen helyzet. Az összeg már az Önkormányzat számlájára meg is érkezett. A következő ülésen már a testületnek a külső felújítást végző vállalkozó kiválasztásával kapcsolatos előterjesztést is tárgyalnia kell. Véleményem szerint a legjobbkor érkezett ez a döntés, mert pont most folynak olyan munkálatok, amikor már nehéz különválasztani a külső és belső munkálatokat, pl. a nyílászáró cseréje kapcsán is. Így biztosak lehetünk, hogy az orvosi rendelőnk nemcsak belül, de kívül is megújulhat.

A harmadik dolog a buszvárók felújításával kapcsolatos. Szeptember 21-e hetében folytatódhat a buszvárók felújításának kivitelezése. Több hónapos huzavona után a Vidékfejlesztési Program keretében benyújtott módosítási igényünket elfogadták, jóváhagyták. Most már két mérföldköves pályázatról beszélhetünk a buszvárók felújítása ügyében. Lehetőségünk nyílt ezáltal, hogy 50%-os előleget kérjünk. Így ki fogjuk tudni fizetni a már elvégzett munkálatokat a vállalkozónak és így ő is tudja folytatni a munkálatokat.

Még egy bejelenteni valóm van a képviselő-testületnek. Mindenki előtt ismert, hogy meg kellett hirdetnem a pénzügyi előadói munkakört. Hat pályázat érkezett a munkakör betöltésre, időközben egy pályázó visszalépett, egy pályázat a benyújtási határidő után érkezett, a többieket személyesen meghallgattam kolléganőmmel, Beával és döntésem értelmében Békési Esztert választottam a feladat ellátására. Holnap fogunk egyeztetni, hogy mikor fogja elkezdeni a munkát a Hivatalnál.

Az elmúlt ülés óta történtekről én ennyit szerettem volna elmondani, polgármester úr a következő ülésen a saját beszámolóját meg fogja tartani és tájékoztatni fogja a képviselő-testületet az ő munkáját érintő feladatokról.

**Forgácsné Román Rita alpolgármester:**

Ezzel kapcsolatosan van-e esetleg kérdés, észrevétel, hozzászólás?

Ha nincs, akkor megállapítom, hogy a képviselő-testület a napirendhez kapcsolódó tájékoztatót tudomásul vette.

1. **N A P I R E N D I P O N T**

**Forgácsné Román Rita alpolgármester:**

A második napirendi pont tárgyalása előtt köszöntöm Barna Erikát a Berekerdő Óvoda vezetőjét és kérem, hogy tartsa meg beszámolóját a Berekerdő Óvoda 2019/2020. nevelési évben végzett munkájáról és az új nevelési év terveiről.

**Barna Erika Berekerdő Óvoda óvodavezetője:**

Köszönöm a lehetőséget és köszöntök mindenkit. Mint ahogyan láthatta a képviselő-testület, az óvoda szabályzatainak aktualizálása megtörtént, gondolok itt a házirendre, a pedagógiai programra és a szervezeti és működési szabályzatra. Erre a törvényi szabályozás változásai miatt volt szükség valamint azért is, mert az egyik óvodapedagógus minősítésen vesz részt és ehhez a mindenkori aktualizált szabályzatok is szükségesek, mert ez alapján is fogják a minősítésnél a munkáját figyelni és a minősítést elvégezni. Kérem, ha valakinek ezzel vagy a beszámolóval kapcsolatban bármilyen kérdése felmerül, nyugodtan tegye fel a beszámolóm alatt.

Az éves értékeléssel kapcsolatban az alábbiakról tudok beszámolni. Az első pontban táblázatban ábrázoltam a helyzetelemzést és ez alapján látszik, hogy augusztus 31-én két óvodapedagógus státusz betöltetlen volt az intézményben. Sajnálatos, hogy harmadik hónapja hirdetjük az állást a közigálláson is, de betölteni ez idáig nem sikerült. Ez annyit jelent, hogy két csoportban nem biztosítottak a személyi feltételek, délelőtt óvodapedagógus van a gyermekekkel, délután pedig pedagógiai asszisztens. A két pedagógiai asszisztens közül az egyikük bérét finanszírozza az állam, a másikat pedig a fenntartó, mert attól, hogy nincs óvodapedagógus a csoportokban a gyermekek nevelését, oktatását és felügyeletét biztosítani szükséges. Jelenleg erre a helyre egy levelező tagozatos óvodapedagógus főiskolai hallgatót vettünk fel, akinek már csak a nyolchetes szakmai gyakorlata és a diploma munkája van hátra, melyet mi ebben a nevelési évben biztosítani fogunk számára - ez nem jár anyagi ráfordítással részünkről. Ő pedig ennek tükrében tanulmányi szerződés megkötésével egy vagy kétéves óvodánkban eltöltendő szerződést ír alá a diploma megszerzését követően, azért nem tudom megmondani, hogy egy vagy két év lesz, mert ennek egyeztetése most folyik.

Az óvodai létszámmal és beiratkozással kapcsolatban az alábbiakról tudok beszámolni. Mint ismeretes a testület előtt, az óvodai beíratás online történt. A beiratkozáskor 96 fő volt a létszám, amikor a beszámolót írtam augusztus 31-én 91 fő volt, de időközben újra költöztek a községbe családok így a mai létszámunk 95 fő. Egy gyermek a holnapi nap folyamán orvosi szakértői vizsgálatra megy. Nagy valószínűséggel sajátos nevelési igényűnek fog számítani, ami azt jelenti, hogy ő két főnek fog számítani az óvodánkban.

A tárgyi feltételrendszerünkkel kapcsolatban említeném meg elsődlegesen azt, hogy a tetőnk sajnos továbbra is beázik. Továbbra is probléma a gázkazánok javítása, folyamatos karbantartása ez főleg a téli hónapokban jelentkezik, amikor nagyobb kapacitással kell mind a háromnak működnie, illetve tudni kell, hogy az intézménybe a meleg vizet is ezek biztosítják a konyhát is beleértve. A koronavírus járvány miatti védekezés folyamán, minden csoport mosdójába papírtörlő adagolót szereltünk fel, biztosítottuk a homlok hőmérő beszerzését, valamint az első és hátsó bejárathoz érzékelős kézfertőtlenítő adagoló felszerelésére került sor. Az intézmény teljes fertőtlenítése megtörtént, ez egy háromhetes kemény munka volt, valamint a kéthetes nyári leállásunk alatt is a teljes intézmény fertőtlenítésre került. Kisebb-nagyobb javítási munkák mindig vannak az óvodában, ami a villamos hálózatra vagy a vízhálózatra vonatkozik elsősorban, ezek rögtön megtörténnek.

Szakmai eszközökre, bútorokra a 2019/2020 nevelési évben egyáltalán nem költöttünk az EFOP-3.1.3 esélyteremtő pályázatnak köszönhetően, mert a pályázat révén sikerült új eszközöket, sportszereket, bútorokat beszerezni. A Biztos Kezdet Klub működtetése is minimális ráfordítással történt. Március elejéig működött, azóta pedig teljesen leállt a működése, szeptember közepéig vagy október elejéig csak gondolkodunk egy újraindításon, de ez nagymértékben attól függ, hogy a járványhelyzet hogyan alakul az elkövetkező időkben. Munkaruhát, maszkot, kesztyűt minden dolgozónak biztosítottunk.

A nevelési év rendjével kapcsolatban annyit szeretnék elmondani, hogy minden munkanap 6.30-tól 17.30-ig van nyitva az intézmény, ezzel alkalmazkodva a szülők munkavégzéséhez és a Mazsola és Tádé bölcsőde nyitva tartásához is. Őszi szünet az óvodában nincs, télen a fenntartó engedélyével voltunk zárva 2-3 napra, a dolgozók a saját szabadságuk terhére voltak otthon. Az elmúlt 2019/2020-as nevelési évben 5 nap nevelés nélküli munkanap volt óvodánkban, ebből három nap az Oktatási Hivatal szervezésében egy ingyenes akkreditált képzésen vett részt minden pedagógus – 30 órás továbbképzést jelentett mindenkinek. Egy napot a nevelési év elején, egy napot pedig március közepén, hogy felkészüljünk a rendkívüli szünet ideje alatt a digitális, online oktatásra. A koronavírus miatt elrendelt rendkívüli szünetben a szülők az intézményünkben nem igényelték az ügyeletet, ezért március 25-től mi is átálltunk online oktatásra. Ami azt jelentette, hogy minden gyermek csoportnak egy zárt csoportja volt, amiben az intézményvezető a helyettes és az adott csoport pedagógusai és a szülők vettek részt. Akkor 81 fő volt még az óvoda létszáma és 4 családot, hat gyermeket nem tudtunk utolérni online formában. Nekik csomagot készítettünk össze, amiben foglalkoztató füzetek, ceruzák, zsírkréta a gyermek életkorának megfelelő fejlesztő eszközök voltak. Ezeket az eszközöket az óvodapedagógusok vagy dajka nénik juttattak el a családoknak. Ezzel próbáltuk biztosítani, hogy ők se maradjanak le a többi csoporttársukhoz képest. Volt természetesen olyan is, ki időközben becsatlakozott az online oktatásba. A beszámolómban, egy táblázatban be is mutattam ennek az eredményességét, ebből is látszik, hogy szinte majdnem 100%-osan el tudtuk érni a gyerekeket, családokat. A pedagógusok minden hétre egy tematikus tervet készítettek, minden egyes témához linkeket ajánlottak a szülőknek, melynek köszönhetően a gyermekek verseket, meséket nézhettek meg, játékokat próbálhattak ki és saját maguk is verset, mesét mondhattak, kísérletet mutathattak be, tornázhattak, amiket felvettek videóra vagy élő közvetítéssel mutattak meg. Utólag visszagondolva az élő közvetítés volt a leghatékonyabb és legjobb, mert lehetővé tette egy személyesebb kapcsolat kialakítását. Az iskolával ellentétben az óvodában nem volt visszajelzési kötelezettsége a gyermekeknek, szülőknek. A középső vonal jelzi, hogy a feltöltött tartalmakat 90-84-70%-ban megnézték a szülők. Az a szülő, aki visszajelzett valamilyen formában pl. felvette, hogy a gyermeke hogyan tornászik, nagyon alacsony százalékot mutat, de ez nem jelenti azt, hogy a többit nem csinálták volna meg. Ha elképzelünk egy többgyermekes családot, ahol a nagyobbak iskolások, ott nehezebb volt kivitelezni, hogy minden iskolának időben visszaérjen a gyermek által elvégzett házi feladat és már idő sem nagyon lehetett arra, hogy az óvodás elvégzett feladatával kapcsolatban visszajelzés érkezzen. Voltak olyan szülők, akik végig aktívan végezték a gyermekeikkel a kiküldött feladatokat és mindig vissza is jeleztek. Voltak időpontok, amikor videochat hívás alkalmával a szülők kereshették a pedagógusokat és egyeztethettek.

A humán erőforrás fejlesztése érdekében az Oktatási Hivatal által szervezett ingyenes továbbképzéseken veszünk részt, tovább konferenciákon, műhelymunkákon. Az EFOP esélyteremtő óvoda keretén belül 5 alkalommal volt szakmai program öt különböző témakörben. Erre Heves megyéből bárki jelentkezhetett 20-25 főig. Véleményünk szerint sok új ismeretet adtak hozzá a mi szakmai munkánkhoz is. Az Oktatási Hivatal Bázis intézménye címet ebben az évben is megpályáztuk és meg is nyertük, tegnap volt az első értekezlet ezzel kapcsolatban. Ebben az évben még megpályáztuk a Boldog Óvoda címet is, amin szintén nyert az intézményünk. Ennek keretén belül egy pedagógus egy teljesen ingyenes továbbképzésen vehetett részt – 30 órás akreditált továbbképzésről beszélhetünk – a szakmai teljes anyagot is megkapta és a saját csoportjában ettől a nevelési évtől alkalmazza. Tudni kell, hogy nagyon sok gyermek magatartásával van probléma az óvodában, gondolok itt agresszió, tolerancia hiánya, ez a program ezen problémák kezelést célozza meg. Amiben bízunk, hogy sikerül eredményeket is elérni a későbbiekben. A Csak Egy Lépés Egyesülettel egy pályázat révén kutyaterápiás programot pályáztunk meg, melynek két héten belül lesz eredménye. Ez azt jelenti, hogy egy gyógyterapeuta, egy gyógypedagógus egy kiképzett kutyával eljön az intézményünkbe heti egy alkalommal és két olyan csoportot szeretne vezetni, mindkét csoportban 5-5 fő lenne, ahová magatartási problémáik miatt kerülnek be a gyerekek. Ez a hölgy már korábban volt is az intézményünkben és akkor is tetszett a gyermekeknek a foglalkozás, amit ő tartott az óvodapedagógus jelenlétében. Bízunk benne, hogy ez a pályázat is sikeres lesz és színesíteni fogja az óvodai munkánkat.

Az ellenőrzésekkel kapcsolatban azt szeretném elmondani, hogy nyáron a Heves Megyei Kormányhivatal Foglalkoztatási, Munkaügyi és Munkavédelmi Főosztályának ellenőrzése folyt az intézményünkben egy a tavalyi évben történt baleset kapcsán. Megállapították, hogy a korábban kitöltött jegyzőkönyv nem megfelelően lett kitöltve, nem lett elküldve a részükre és ezt hiánypótlásként írták elő. A megadott határidőre egy szakember segítségével ezt a jegyzőkönyvet elküldtük és feltöltöttük a cégkapura. Ebben a nevelési évben is vannak a munkavédelemmel kapcsolatos szabályzati felülvizsgálatok, ezzel kapcsolatban is egy szakemberrel egyeztetünk jelenleg. Július végén a Magyar Államkincstár Heves Megyei Igazgatósága folytatott hatósági ellenőrzést az intézményben. A helyszíni ellenőrzés során a rendelkezésre bocsájtott iratok és nyilvántartások alapján nem állapítottak meg semmilyen hiányosságot.

Ennyit szerettem volna a beszámolómból kiemelni, köszönöm a figyelmüket.

**Forgácsné Román Rita alpolgármester:**

Köszönjük szépen a beszámolót. Van-e valakinek kérdése, észrevétele a beszámolóval kapcsolatban?

**Békési Gyula képviselő:**

Mivel mindannyiunk előtt ismert, hogy a bölcsőde jelenleg az óvodában működik, azt szeretném megtudni, hogy milyen az együttműködésük, illetve a költségmegosztás hogyan történik?

**Barna Erika Berekerdő Óvoda óvodavezetője:**

Az óvoda és a bölcsőde költségmegoszlásáról annyit tudok mondani, hogy ez nem különül el.

**Kiss Sándor címzetes főjegyző:**

Van az óvodának és a bölcsődének külön költségvetése. A költségvetésükben a fenntartási költségek elkülönítve jelennek meg. A költségmegosztás m2 arányosan történik.

**Barna Erika Berekerdő Óvoda óvodavezetője:**

A kérdés másik része az együttműködésünkre vonatkozott a bölcsődével. Ezzel kapcsolatban azt tudom elmondani, hogy nagyon jól tudunk együtt dolgozni, hetente megbeszéljük a programjainkat. Az óvoda minden ünnepségén részt vesznek a bölcsődések és ők is részesülnek mindenből, amiből az óvodásaink. Most a bölcsődéből 6 vagy 8 gyermek került át az óvodába, az ő esetükben a beszoktatás elmondhatom, hogy szinte egy nap alatt megtörtént, köszönhető annak, hogy ismerték az intézményt, a pedagógusokat így egy nagyon könnyű átmenet volt számukra. Ezt a tényt nagyon pozitívnak gondolom. Ha munkaerőhiány van esetleg a bölcsődében, akkor igyekszünk kisegíteni őket.

**Békési Gyula képviselő:**

Még egy kérdésem lenne az intézményvezető asszonyhoz. Van-e arról tudomása, hogy az elkövetkező években mennyi óvodáskorú beíratandó gyermek várható az intézménybe? Vagy esetleg kérdezzük meg a védőnőt?

**Barna Erika Berekerdő Óvoda óvodavezetője:**

Statisztikai mutatókat nem néztem, de a jelenlegi helyzet az, hogy 100 fős az óvoda maximális létszáma, amivel működhetünk, jelenleg 95 fő óvodás jár az intézménybe. Lehetséges az is, hogy hamarosan ez az öt hely is hamarosan be lesz töltve, mert akik a településre időközben beköltöznek és óvodás korú gyermekük van, rögtön hozzák a gyermeküket átíratni.

**Forgácsné Román Rita alpolgármester:**

Egyéb kérdés észrevétel más részéről?

**Kiss Sándor címzetes főjegyző:**

Annyit szeretnék még jelezni, hogy a beszámolón kívül a pedagógiai program, az SZMSZ és a Házirend elfogadásáról is szavaznia kell a testületnek.

**Forgácsné Román Rita alpolgármester:**

Az előbb elhangzottak alapján kérem, hogy aki a Berekerdő Óvoda 2019/2020. nevelési évben végzett munkájáról és az új nevelési év terveiről szóló beszámolót elfogadja, szíveskedjen szavazni.

*A képviselő-testület egyhangú szavazással, 5 igen szavazattal az alábbi határozatot fogadta el:*

**49/2020. (IX.8.) határozata**

Kerecsend Község Önkormányzatának Képviselő-testülete megtárgyalta a Berekerdő Óvoda 2019/2020. nevelési évben végzett munkájáról és az új nevelési év terveiről szóló beszámolót és elfogadta azt.

**Forgácsné Román Rita alpolgármester:**

Kérem, hogy aki a Berekerdő Óvoda Pedagógia Programját elfogadja, szíveskedjen szavazni.

*A képviselő-testület egyhangú szavazással, 5 igen szavazattal az alábbi határozatot fogadta el:*

**50/2020. (IX.8.) határozata**

Kerecsend Község Önkormányzatának Képviselő-testülete megtárgyalta a Berekerdő Óvoda Pedagógiai Programjának módosítására vonatkozó javaslatot és az előterjesztés szerint elfogadta azt.

Felelős: Barna Erika óvodavezető

Határidő: folyamatos

**Forgácsné Román Rita alpolgármester:**

Kérem, hogy aki a Berekerdő Óvoda SZMSZ-t elfogadja, szíveskedjen szavazni.

*A képviselő-testület egyhangú szavazással, 5 igen szavazattal az alábbi határozatot fogadta el:*

**51/2020. (IX.8.) határozata**

Kerecsend Község Önkormányzatának Képviselő-testülete megtárgyalta a Berekerdő Óvoda Szervezeti és Működési Szabályzatának módosítására vonatkozó javaslatot és az előterjesztés szerint elfogadta azt.

Felelős: Barna Erika óvodavezető

Határidő: folyamatos

**Forgácsné Román Rita alpolgármester:**

Kérem, hogy aki a Berekerdő Óvoda módosított házirendjét elfogadja, szíveskedjen szavazni.

*A képviselő-testület egyhangú szavazással, 5 igen szavazattal az alábbi határozatot fogadta el:*

**52/2020. (IX.8.) határozata**

Kerecsend Község Önkormányzatának Képviselő-testülete megtárgyalta a Berekerdő Óvoda Házirendjének módosítására vonatkozó javaslatot és az előterjesztés szerint elfogadta azt.

Felelős: Barna Erika óvodavezető

Határidő: folyamatos

1. **N A P I R E N D I P O N T**

**Forgácsné Román Rita alpolgármester:**

Az önkormányzati címek és kitüntetések alapításáról szóló 12/2004. (VIII.10.) önkormányzati rendelet módosítása a következő napirendünk. Kérdezem, hogy van-e valakinek ezzel kapcsolatban észrevétele?

**Kiss Sándor címzetes főjegyző:**

A rendelet tervezetet a Képviselő-testület már megtárgyalta a legutóbbi soros ülésen. Szeretném jelezni, hogy Prokaj Milán képviselő úr tájékoztatott, hogy a korábban benyújtott polgárőrökkel kapcsolatos javaslatát visszavonta, ezért ez nem is került bele az előterjesztésbe. Már módosító javaslat nem érkezett írásban. Ennek figyelembevételével kérem a rendelet elfogadását, ha nincs további észrevétel ezzel kapcsolatban.

**Forgácsné Román Rita alpolgármester:**

Ha nincs kérdés, észrevétel, kérem, hogy szavazzunk.

*A képviselők név szerinti szavazással az alábbiak szerint elfogadták az önkormányzati címek és kitüntetések alapításáról szóló 7/2020. (IX.9.) önkormányzati rendeletet. .*

Forgácsné Román Rita igen

Békési Gyula igen

Prokaj Milán igen

Nagy Ferenc igen

Burai József igen

1. **N A P I R E N D I P O N T**

**Forgácsné Román Rita alpolgármester:**

A következő napirendi pontunk a Petőfi utcai árkok helyreállítási munkái kivitelezőjének kiválasztása. Felkérem Kiss Sándor címzetes főjegyzőt, hogy tájékoztassa a képviselő-testületet ezzel kapcsolatosan.

**Kiss Sándor címzetes főjegyző:**

A testületi ülés előtt osztottam ki az árajánlatokat, mert most az ülés előtt érkeztek csak meg. A három árajánlat kérésre kettő válasz érkezett. Az egyik a Bona Consulting Kft., a másik a KVCS Geo Kft. ajánlata. Szeretném emlékeztetni a testületet, hogy az elmúlt év nyarán lehullott csapadék miatt nyertünk el némi vis maior támogatást a Petőfi utcai árkok helyreállítására, illetve a védekezési költségek biztosítására. Az összes támogatásból a védekezési költségre 760.000.- Ft, a helyreállításra pedig 1.954.000.- Ft fordítható. Ez a pályázat 10%-os önerőt igényel. A védekezés természetesen megtörtént az ezzel kapcsolatos fizetési kötelezettségünknek eleget tettünk. Jelenleg az önerővel együtt 2.171.000.- Ft van arra a célra, hogy ezeket az árkokat rendbe hozzuk. A pályázatban lényegesen magasabb összeget igényeltünk, de az elbírálók véleménye az volt, hogy kizárólag a helyreállításra lehet felhasználni a támogatást, plusz műszaki tevékenységek elvégzésére nem. Két tevékenységi elemet lehet így ebből az összegből elvégezni az egyik az útárkok kikotrása gépi erővel és a föld elterítése a 3-as számú út melletti sávban, a másik pedig az útpadka helyreállítása. Erre vonatkozóan kértünk árajánlatokat. A Bona Consulting Kft. 4.0104.000.- Ft-os, míg a KVCS Geo Kft., aki korábban a védekezésben is részt vett 2.246.000.- Ft-os árajánlatot tett. Javaslom a KVCS Geo Kft. árajánlatát elfogadni.

**Forgácsné Román Rita alpolgármester:**

Köszönjük szépen. Van-e valakinek ezzel kapcsolatban kérdése?

**Nagy Ferenc képviselő:**

A Petőfi úti árkok rendbetételét követően a híd nem is lesz megcsinálva, betonozva?

**Kiss Sándor címzetes főjegyző:**

Amit a pályázati keret lehetővé tesz, mindent megpróbálunk megcsinálni, de a pályázati támogatás az előbb említett feladatok elvégzésére vonatkozik kizárólag. A hidak helyreállításával kapcsolatos dolgokat a pályázat kapcsán nem hagyták jóvá.

**Nagy Ferenc képviselő:**

Ezzel nem tudok egyetérteni, mert a hidak felszedésre kerültek és nem is kérdezték meg a családokat. Sokan pedig hozzám jönnek a Petőfi úti lakosok, hogy a hídjuk mikor kerül helyreállításra.

**Kiss Sándor címzetes főjegyző:**

Amikor a hidak felszedésre kerültek, az a védekezéshez tartozott, gondolom azért volt szükség rá, hogy a víz le tudjon folyni.

**Nagy Ferenc képviselő:**

Tehát akkor mindenkinek magának kell helyreállítania a saját hídját.

**Kiss Sándor címzetes főjegyző:**

A híd gyűrűket berakták az árokba?

**Nagy Ferenc képviselő:**

Igen azok berakásra kerültek.

**Kiss Sándor címzetes főjegyző:**

Akkor ez már többletmunka, mint amit a pályázat keretében el lehet számolni. Megpróbálunk úgy gazdálkodni ezzel az összeggel, hogy minden alapvető dolog megvalósuljon. Mi egy komplett árokrendszer kiépítésben gondolkodtunk, de ebből az összegből ez sajnos nem fog megvalósulni.

**Nagy Ferenc képviselő:**

Köszönöm a választ.

**Prokaj Milán képviselő:**

Tisztelettel köszöntök mindenkit. Jegyző úr ahogyan mondta 2.171.000.- Ft az összes pénz, amit el lehet költeni.

**Kiss Sándor címzetes főjegyző:**

Igen, így van.

**Prokaj Milán képviselő:**

KVCS Geo Kft. 2.246.000.- Ft-ról tett ajánlatot, tehát ezt nekünk kell kiegészíteni?

**Kiss Sándor címzetes főjegyző:**

Igen. Vagy kiegészítjük az általuk tett ajánlatot, vagy nem fogadjuk el és kérünk új ajánlatot.

**Prokaj Milán képviselő:**

Mennyi az önerő ebből a 2.171.000.- Ft-ból?

**Kiss Sándor címzetes főjegyző:**

1.954.000.- Ft a támogatás, ebből kiindulva mintegy 220.000.- Ft körüli összeg.

**Prokaj Milán képviselő:**

Ami azt jelenti, hogy kb. 70.000.- Ft-ot kell még hozzátennünk. Köszönöm.

**Kiss Sándor címzetes főjegyző:**

Összesen 292.000.- Ft a teljes önerő, amit nekünk kell hozzátenni.

**Nagy Ferenc képviselő:**

Még egy kérdésem lenne. Ugyanaz a vállalkozó csinálja a helyreállítást, mint aki a védekezésnél is közreműködött?

**Kiss Sándor címzetes főjegyző:**

Igen, ugyanaz a helyi vállalkozó fogja a helyreállítást elvégezni, ha a testület elfogadja az ajánlatát.

**Nagy Ferenc képviselő:**

A legfontosabb kérdés az, hogy mikor lesz megcsinálva. Mit mondjak az ott lakóknak, azt, hogy csináljátok meg magatoknak a hidat? Van, akinek be sem lehet mennie a saját hídján.

**Kiss Sándor címzetes főjegyző:**

Ezekben a dolgokban polgármester úrral kellene egyeztetni és a kérdéseket neki feltenni, mert ő egyeztetett a kivitelezővel.

**Forgácsné Román Rita alpolgármester:**

Egyéb kérdés? Kérdezem a testületet, hogy kérjünk be másik ajánlatot vagy fogadjuk el így az ajánlatot. Azt is végig kell gondolnunk, hogy ha a rosszabb időjárás bekövetkezik a munkák elvégzése is csúszhat, ami nem feltétlenül lenne szerencsés.

**Kiss Sándor címzetes főjegyző:**

Úgy gondolom, hogy 70.000.- Ft miatt nem feltétlenül szükséges új ajánlatot kérnie a testületnek.

**Forgácsné Román Rita alpolgármester:**

Kérem a képviselő-testületet, hogy aki a KVCS Geo Kft. árajánlatát elfogadja a Petőfi utcai árkok helyreállítási munkálatainak elvégzése kapcsán, szíveskedjen kézfelemeléssel jelezni.

*A képviselő-testület egyhangú szavazással, 5 igen szavazattal az alábbi határozatot fogadta el:*

**53/2020. (IX.8.) határozata**

Kerecsend Község Önkormányzatának Képviselő-testülete elbírálta a Kerecsend, Petőfi utcai csapadékvízelvezető árkok 454598 ebr42 azonosító számú pályázat felhasználásával tervezett helyreállítási munkáinak kivitelezésére benyújtott árajánlatokat, és úgy döntött, hogy a helyreállítási munkák elvégzésével a KVCS Geo Kft-bízza meg 1.769.100 Ft + 477.765 Ft áfa = 2.246.757 Ft vállalkozási díjért.

A Képviselő-testület megbízza Sári László polgármestert, hogy a támogatási szerződéssel összhangban a vállalkozási szerződést aláírja.

Felelős: Sári László polgármester

Határidő: 2020. szeptember 30.

1. **N A P I R E N D I P O N T**

**Forgácsné Román Rita alpolgármester:**

A következő napirendünk a Világítani Fogok Egyesület irodahasználatával kapcsolatban benyújtott kérelem. Megkérem Kiss Sándor címzetes főjegyző urat, hogy tájékoztassa a képviselő-testületet.

**Kiss Sándor címzetes főjegyző:**

Az elmúlt testületi ülésen a Világítani Fogok Egyesület képviselőjeként Elekné Román Katalin tájékoztatta a képviselő-testületet az új programról, ami a településünkön fog beindulni. Ez a program lehetővé teszi, hogy az Egyesület ingatlant vásároljon, ez lesz a program központja. Azt az ingatlant, melyet szerettek volna megvásárolni, a jelenlegi tulajdonosok nem hajlandóak eladni, illetve olyan magas árat mondtak, melyet az Egyesület nem tud kifizetni. Arra az átmeneti időszakra, amíg nem sikerül ingatlant vásárolni azt a javaslatot terjesztjük a képviselő-testület elé, hogy a Közösségi Ház hátsó részében a Gyermekjóléti Szolgálat irodája melletti helyiséget adja bérbe az Egyesületnek 2020. december 31-ig, havi 30.000.- Ft-os rezsi átalány ellenében. Ez ténylegesen csak átmeneti lehet, mivel ez a helyiség nem alkalmas a programok megvalósítására és ügyfelek fogadására sem.

**Forgácsné Román Rita alpolgármester:**

Ezzel kapcsolatosan van-e kérdés?

**Békési Gyula képviselő:**

Mennyi pénze van az Egyesületnek ingatlan vásárlásra?

**Kiss Sándor címzetes főjegyző:**

30 millió forintos az egy éves támogatási keret összege. Amint a múltkor elhangzott, ez két részből tevődik össze az alap és a diagnózis alapú támogatásból. De ez az összeg nem használható fel kizárólag ingatlan vásárlásra, mert a meghatározott programok megvalósítása az elsődleges cél.

**Békési Gyula képviselő:**

Tudok róla, hogy melyik ingatlant szerette volna megvásárolni az Egyesület, mert Elekné Román Katalin telefonon elmondta. Arról is van tudomásom, hogy a tulajdonos 16 millió Ft-ot kért volna az ingatlanért. Az alpolgármester asszonnyal egyeztetve abban maradtunk, hogy szívesen elmegyünk az ingatlan tulajdonosához, hogy próbáljunk vele egyeztetni egy reálisabb összegről. Az-az épület, amit az Egyesület kinézett, nagyon alkalmas lenne ennek a programnak a megvalósítására. Az épületnek több terme van, ahol korábban iskola is működött, vannak más épületek is és egy elég nagy udvara van az ingatlannak. Ha nem sikerül megegyezni előbb-utóbb az-az ingatlan is a korábban vele szemben álló ingatlan sorsára jut, azaz lebontásra fog kerülni.

**Kiss Sándor címzetes főjegyző:**

Nem tudom, hogy mit lehet elérni a tulajdonosnál, de sajnálatos tény, hogy a Pacsirta utca felől már látszik, hogy az alsó cserépsor és a csatorna már eltűnt, a hátsó ajtó már nincs fent.

**Békési Gyula képviselő:**

A tél le fogja rendezni a sorsát az ingatlannak véleményem szerint. Köszönöm.

**Forgácsné Román Rita alpolgármester:**

Van-e még kérdés, észrevétel, hozzászólás? Ha nincs, akkor kérem, szavazzunk.

*A képviselő-testület egyhangú szavazással, 5 igen szavazattal az alábbi határozatot fogadta el:*

**54/2020. (IX.8.) határozata**

Kerecsend Község Önkormányzatának Képviselő-testülete hozzájárul, hogy a Világítani Fogok Egyesület a Felzárkózó Települések Program megvalósításának elindítása érdekében az Önkormányzat tulajdonában lévő Kerecsend, Fő u. 55. sz. alatt lévő Közösségi Ház földszintjén, a Gyermekjóléti Szolgálat irodája melletti kis irodahelyiséget 2020. szeptember 15-től 2020. december 31-ig a program irodájaként használja. A Képviselő-testület az iroda használatával kapcsolatban 30.000 Ft/hó rezsi költség hozzájárulást kér az Egyesülettől.

Felelős: Sári László polgármester

Határidő: 2020. szeptember 15.

1. **N A P I R E N D I P O N T**

**Forgácsné Román Rita alpolgármester:**

A következő napirendünk a polgármester cafetéria keretének megállapítása. Átadom a szót címzetes főjegyző úrnak.

**Kiss Sándor címzetes főjegyző:**

Ezzel kapcsolatban írásos előterjesztést küldtem minden képviselőnek úgy gondolom, hogy ez egyértelmű.

**Forgácsné Román Rita alpolgármester:**

Van-e valakinek kérdése?

**Prokaj Milán képviselő:**

Látom, hogy itt egy 2011-es törvény van hivatkozásként, azt szeretném megtudni, hogy az előző években a polgármester cafetéria juttatást nem kapott, mert mi ilyet nem szavaztunk meg?

**Kiss Sándor címzetes főjegyző:**

Költségátalányt kapott, ami továbbra is megilleti őt.

A cafetéria juttatást eddig nem terveztük be. Ezt anhiányosságot most pótoljuk.

**Prokaj Milán képviselő:**

Értem, jó, köszönöm szépen.

**Forgácsné Román Rita alpolgármester:**

Van-e még kérdés, észrevétel, hozzászólás? Ha nincs, akkor kérem, szavazzunk.

*A képviselő-testület egyhangú szavazással, 5 igen szavazattal az alábbi határozatot fogadta el:*

**55/2020. (IX.8.) határozata**

Kerecsend Község Önkormányzatának Képviselő-testülete Sári László polgármester 2020. évre vonatkozó cafetéria juttatásának, közterheket is tartalmazó éves összegét 250.000 Ft-ban határozza meg. A polgármester cafetéria juttatásának igénybevételére a Kerecsendi Közös Önkormányzati Hivatal közszolgálati szabályzata az irányadó.

Felelős: Kiss Sándor címzetes főjegyző

Határidő: 2020. december 31.

1. **N A P I R E N D I P O N T**

**Forgácsné Román Rita alpolgármester:**

Az egyebek napirendi ponthoz érkeztünk, átadom a szót Kiss Sándor címzetes főjegyző úrnak.

**Kiss Sándor címzetes főjegyző:**

A testületi ülés elején kiosztottam egy táblázatot, ami egy újabb pályázat költségvetését tartalmazza, a pályázat tárgya a tájház felújításának az előkészítése. Kétfordulós pályázatot írt ki a Teleki László Alapítvány azon tájházak részére melyek szerepelnek az Országos Tájházszövetség nyilvántartásában. A mi tájházunk is szerepel ezen a listán, így mi is be tudjuk nyújtani a pályázatot. A pályázat kétfordulós. Az első forduló, melynek benyújtási határideje szeptember 14-e, arról szól, hogy előkészítsük a tájház felújítását a szükséges szakértői vélemények beszerzésével, tervek elkészítésével. Veres Tünde pályázatíró segít ennek a pályázatnak az előkészítésében és benyújtásában. A kiosztott táblázatban látszik, hogy milyen költségekkel kell számolnunk a pályázati kiírás szerint. Ennek a programnak az egész költsége 1.874.200.- Ft , amelyből 1.499.360 Ft-ra pályázhatunk és 374.840.- Ft önerőre lenne szükség. Ha az első forduló sikeres lenne, nagy eséllyel tudunk indulni a második fordulón, ami a tájház teljes felújítását is lehetővé tenné. Javaslom, hogy ezt a pályázatot nyújtsa be a képviselő-testület.

**Forgácsné Román Rita alpolgármester:**

Van-e kérdés, észrevétel, hozzászólás? Ha nincs, akkor kérem, szavazzunk.

*A képviselő-testület egyhangú szavazással, 5 igen szavazattal az alábbi határozatot fogadta el:*

**56/2020. (IX.8.) határozata**

Kerecsend Község Önkormányzatának Képviselő-testülete úgy határozott, hogy pályázatot nyújt be a Teleki László Alapítványhoz a Népi Építészeti Program keretében népi építészeti értékek megújulását támogató szakmai előkészítésre igényelhető támogatásra a Kerecsendi Hagyományok Háza (Kerecsend, Bereksori u. 47. Tájház) felújításának előkészítése céljából.

A szakmai előkészítés költsége: 1.874.200 Ft

Igényelt pályázati forrás: 1.499.360 Ft

Saját forrás összege: 374.840 Ft

A projekt megvalósításához szükséges saját forrást az Önkormányzat költségvetése terhére biztosítja.

A Képviselő-testület megbízza a polgármestert a pályázat előkészítésével és benyújtásával.

**Felelős:** Sári László polgármester

**Határidő:** 2020. szeptember 14.

**Kiss Sándor címzetes főjegyző:**

Az 1. napirendi pont keretében tájékoztattam a testületet arról, hogy folytatódnak a buszvárók felújítási munkái mivel lehetőségünk van előleg kérelem benyújtására a mérföldkő ütemezés módosítására vonatkozó kérelmünk elfogadása miatt. Az előleg benyújtására vonatkozóan szükséges egy formális határozatot is hoznia a testületnek az előleg igénylés szándékáról.

*A képviselő-testület egyhangú szavazással, 5 igen szavazattal az alábbi határozatot fogadta el:*

**57/2020. (IX.8.) határozata**

Kerecsend Község Önkormányzatának Képviselő-testülete úgy döntött, hogy a LEADER- Közösségi terek funkcionális kialakítása, fejlesztése című kiírásra benyújtott támogatási kérelmében szereplő 1961858763 azonosítójú projekt megvalósításának érdekében a Támogatói okiratban szereplő 5.576.598 forint előleg felvételének lehetőségével élni kíván.

**Felelős:** Sári László polgármester

**Határidő:** 2020. szeptember 14.

**Kiss Sándor címzetes főjegyző:**

A Magyar Nemzeti Vagyonkezelő Zrt. azzal kereste meg az Önkormányzatot, hogy a Magyar Állam és az Önkormányzat közös tulajdonában van a kerecsendi 2430/1 hrsz.-ú zártkerti ingatlan. Ennek az ingatlannak a tulajdonviszonyát szeretnék rendezni. Az ingatlan területe 473 m2, a Magyar Állam tulajdona ebből kb. 2/3-a, olyan 350 m2, így az Önkormányzaté 123 m2 körüli. A Vagyonszerzési és Vagyonátruházási Igazgatóság kezdeményezi az Önkormányzatnál, hogy ez a közös tulajdon megszűnjön. A megszüntetés három módját ajánlják fel: 1. felajánlják az Önkormányzatnak, hogy vásárolja meg az Államtól az ő részüket, ha a képviselő-testület e mellett dönt, akkor várják az árajánlatunkat. Az árajánlatot követően az Igazgatóság egy szakértői véleménnyel összevetve dönt arról, hogy licitálás nélkül értékesíti-e az Önkormányzat számára. 2. A másik lehetőség, hogy a tulajdonostárssal, azaz az Állammal együtt értékesítjük ezt az ingatlant, és a tulajdonrész arányában mindenki megkapja a ráeső részt. 3. Ha az előbbiekben nem kívánunk részt venni, akkor az Állam a saját tulajdonrészét fogja értékesíteni.

30 napon belül várják a válaszunkat azzal kapcsolatban, hogy a vétel lehetőségével szeretnénk-e élni. Ebben kérem a tisztelt testület véleményét.

**Prokaj Milán képviselő:**

Hány négyzetméterről van szó?

**Kiss Sándor címzetes főjegyző:**

473 m2-ről.

**Prokaj Milán képviselő:**

És milyen besorolásban van az ingatlan?

**Kiss Sándor címzetes főjegyző:**

Kivett saját használatú út Kerecsend zártkert.

**Prokaj Milán képviselő:**

Hol van ez konkrétan?

**Schönberger Csaba Jakob Német Nemzetiségi Önkormányzat elnöke:**

A 25-ös számú főút, ahogyan Eger felől Kerecsendre érkeznél. Ez kb. 2 méter széles 800 m hosszú terület, ami magyarul használhatatlan.

**Prokaj Milán képviselő:**

20.000.- Ft-os árajánlatot ajánlok maximum.

**Forgácsné Román Rita alpolgármester:**

Más vélemény?

**Nagy Ferenc képviselő:**

Ha jól gondolom és mi megvásároljuk ezt a területet, akkor azt nekünk kell rendben tartanunk.

**Kiss Sándor címzetes főjegyző:**

Igazából tulajdonostársakként eddig is kellett volna.

**Nagy Ferenc képviselő:**

Azt sem tudtuk, hogy van ilyen egyáltalán.

**Kiss Sándor címzetes főjegyző:**

Van ilyen kisebb terület több is, de mi sem tudjuk, hogy melyik hol található pontosan.

**Nagy Ferenc képviselő:**

Én nem tudtam róla.

**Forgácsné Román Rita alpolgármester:**

Elfogadjuk Prokaj képviselő úr javaslatát?

**Prokaj Milán képviselő:**

Ez a terület, annál, amit mondtam többet nem ér.

**Forgácsné Román Rita alpolgármester:**

Akkor kérem a képviselő-testületet, hogy aki a 20.000.- Ft-os árajánlat tétellel egyetért, szíveskedjen a kezét felemelni.

*A képviselő-testület egyhangú szavazással, 5 igen szavazattal az alábbi határozatot fogadta el:*

**58/2020. (IX.8.) határozata**

A Magyar Nemzeti Vagyonkezelő Zrt. (MNV Zrt.) vagyonszerzési és vagyonátruházási igazgatójának kezdeményezésére Kerecsend Község Önkormányzatának Képviselő-testülete úgy döntött, hogy az MNV Zrt. által értékesíteni kívánt, a Magyar Állam és Kerecsend Község Önkormányzata közös tulajdonában lévő kerecsendi zártkert 2430/1 hrsz-ú ingatlan Magyar Állam tulajdonában lévő 1226/1839-ed részét hajlandó megvásárolni.

Az ingatlanrészért felajánlott vételár: 20.000 Ft (azaz húszezer forint)

A Képviselő-testület megbízza Sári László polgármestert, hogy a döntésről az MNV Zrt-t tájékoztassa.

Felelős: Sári László polgármester

Határidő: 2020. szeptember 30.

**Kiss Sándor címzetes főjegyző:**

A képviselők többsége már tudja, de szeretném a testületet tájékoztatni, hogy Hócza György a Közbiztonsági és Köztisztasági Bizottság tagja augusztus 27-én arról tájékozatta az Önkormányzatot, hogy lemond bizottsági tagságáról. Erre vonatkozóan a képviselő-testületnek az SZMSZ kiegészítésével döntést kell hoznia, melyre a következő ülésen fog sor kerülni.

**Forgácsné Román Rita alpolgármester:**

Egyebek napirendhez kapcsolódóan van-e valakinek kérdése, észrevétele, javaslata?

**Prokaj Milán képviselő:**

A polgármester úrtól szerettem volna megkérdezni egy-két dolgot, de erre most nincs lehetőségem. A költségvetési rendeltünkben nem találtam arra vonatkozó tételt, hogy az Önkormányzat tulajdonában lévő padok és asztalok, a sörpadokra és asztalokra gondolok ezeknek a bérlése egyáltalán lehetséges-e? Ha igen akkor milyen összegért? Ilyen tételt nem találtam. Ez csak azért érdekes, mert információim szerint mégis történik bérbeadás az asztalokat és padokat illetően. Akkor ez milyen módon történik, hogyan van nyilvántartva, ki állapította meg - mert ezt a testületnek kellett volna?

**Kiss Sándor címzetes főjegyző:**

A költségvetési rendeletünkben valóban nem szerepel a sörasztalok és padok bérleti díja. Igény mutatkozott időközben a bérlésekre és polgármester úr saját hatáskörében eldöntötte és kiadta. Természetesen be lehet építeni a költségvetésbe. Ugyanakkor nagyon sok apróság van az Önkormányzat tulajdonában, amit egyébként bérbe lehetne adni és ennek a díját is lehetne szabályozni. Egyébként Nagy Ferenc képviselő foglalkozik ezzel és ő is tartja nyilván. Úgy gondolom ez eddig jól működött.

**Nagy Ferenc képviselő:**

Ezzel kapcsolatban annyit szeretnék elmondani, hogy polgármester úr olyan utasítást adott, hogy egy sörasztal és két pad, azaz egy garnitúra 1000.- Ft-ért adható bérbe. Ez az összeg, mindig az Önkormányzat pénztárába kerül befizetésre. A volt TSZ tanácskozó bérleti díja 12.500.- Ft, az is mindig befizetésre kerül az Önkormányzatnál.

**Prokaj Milán képviselő:**

Ezt a jövőre nézve én mindenképpen kérném, hogy legyen szabályozva.

**Kiss Sándor címzetes főjegyző:**

Nincs akadálya, beleépítjük a rendeletbe.

**Prokaj Milán képviselő:**

Vannak olyan eszközeink is, mint az aggregátor, ami oda lett adva lakossági használatra és visszakerült selejtesen. Magánszemélynél ment tönkre és ezzel költségek merültek fel és erről sem volt tudomásunk. Mivel ez is önkormányzati vagyon, máshogyan kellene gazdálkodni vele és nem így. A másik dolog pedig, hogy tudomásom szerint ukrán típusú patkánymérge van az Önkormányzatnak, ez mai információm, igaz ez?

**Nagy Ferenc képviselő:**

Igen van. Polgármester úr intézte. Erről őt kell kérdezni. A TSZ irodán lehet megvásárolni 1000.- Ft-ért.

**Prokaj Milán képviselő:**

Tehát meg lehet vásárolni. Köszönöm. A TSZ tanácskozó bérlése felvetődött az előbbiekben, több esetben láttam el polgárőri szolgálatot és este nyolc óra felé alapvetően hétköznap, de hétvégén is előfordul, hogy elég cudar viselkedés folyik ott bizonyos társaságoknál és többször felhívtam már polgármester urat, hogy hogyan működik ennek a bérlése, tehát ki tud arról, hogy ki tartózkodik ott? Konkrétan azt mondta, hogy nem tudja, hogy ki adta ki és hogy ki mondott erre Á-t vagy B-t. Ezt szeretném megtudni, hogyha pl. egy szerdai este ki van adva a terem akkor ez hol van vezetve, hogy van ez nyilvántartva?

**Kiss Sándor címzetes főjegyző:**

Van egy nyilvántartó füzetünk az Önkormányzatnál, ahol minden Önkormányzati ingatlan benne szerepel a Közösségi Ház, a TSZ iroda. Ebbe fel vannak vezetve, a terem használati igények (pl. véradásra, vásár). Ezekről mindig van tudomásunk, van akivel szerződésünk is van hosszabb távra. Nem tudom, hogy konkrétan kikről lehet szó, meg kell néznem, hogy kik voltak beírva.

**Prokaj Milán képviselő:**

Nem is ez a kérdés alapvetően, hanem meg kellene próbálnunk valami nagyobb rendet tartatni ott, mert az nem működik, hogy este nyolc óra, kilenc óra után olyan zsivaj van, hogy még a Petőfi úton is lehet hallani és gyakorlatilag nincs olyan személy, aki odamenne és figyelmeztetné az ott renitensen viselkedő személyeket. Azért úgy gondolom, hogy minden esetben rendőrt hívni luxus.

**Kiss Sándor címzetes főjegyző:**

Megmondom őszintén, nem tudom, hogy melyik csoport lehet az aki, így hangoskodik. Nem volt tudomásom erről.

**Nagy Ferenc képviselő:**

A Világítani Fogok Egyesület, akik a termet használják. Elek Zsuzsa tart a gyermekeknek tanulmányi segítést és ő kapta meg minden estére a termet. Ez polgármester úr engedélyével történik. Van egy szerződés az Egyesülettel, hogy ők ingyen és bérmentve használhatják a termet.

**Kiss Sándor címzetes főjegyző:**

Igen, tudok erről a szerződésről. Az elmúlt évben ők nem kapták meg a támogatást, amit a képviselő-testület megszavazott a számukra, így a pénzbeli támogatás helyett kaptak arra lehetőséget, higy a temet használják. A szerződés, ha jól emlékszem, határozott idejű.

**Nagy Ferenc képviselő:**

Én jeleztem polgármester úrnak, hogy minden nap este ott vannak.

**Prokaj Milán képviselő:**

Meg szeretném jegyezni ezzel kapcsolatban, hogy legyünk igazságosak az évi 100.000.- Ft-os támogatás és a minden este vagy egy héten többször bérbeadott TSZ tanácskozóval kapcsolatban úgy lett volna célszerű, ha a testület is tájékoztatva van.

**Kiss Sándor címzetes főjegyző:**

Tudomásom szerint, nem minden estéről volt szó.

**Nagy Ferenc képviselő:**

Szinte minden este tényleg ott vannak.

**Prokaj Milán képviselő:**

Köszönöm. Még egy dolog lenne. Van egy olyan információm, hogy Lepres Csaba Füzesabonyi úti lakos adott be ide egy kérelmet a képviselő-testület részére kb. 1 hónappal ezelőtt. Nem érkezett meg?

**Kiss Sándor címzetes főjegyző:**

Mivel kapcsolatban?

**Kovácsné Békési Beatrix jegyzőkönyvvezető:**

Polgármester úrhoz került a kérelem, jegyző úrnak ezért nincs tudomása a kérelemről sem.

**Prokaj Milán képviselő:**

Neki fontos lett volna, ahogyan elmondta. Nem tudom pontosan, hogy miről van szó, nem szeretném taglalni, ha meglesz a kérelem, biztosan beszélünk róla, de jobb lett volna most beszélnünk róla.

**Forgácsné Román Rita alpolgármester:**

Egyebek napirendhez kapcsolódóan van-e valakinek kérdése még?

**Román István helyi lakos:**

Három dolgot szeretnék jelezni a képviselő-testületnek. Az első dolog, hogy a testületi ülések nyilvánosak, sem ez a testületi ülés, sem a korábbi nem lett meghirdetve sem az Önkormányzat honlapján, sem pedig a facebook-on, így nem szerezhetett a lakosság sem tudomást róla. A másik észrevételem, hogy 2020. július 21-én volt testületi ülés és ezen az ülésen nem volt jegyzőkönyvvezető. Én, mint korábbi képviselő akkor is kifogásoltam, amikor korábban ilyen előfordult. A harmadik dolog pedig a 2020. februárjában készült testületi ülés jegyzőkönyvével kapcsolatos. Elolvastam a jegyzőkönyvet és abból kiderült számomra az, hogy két képviselő hozzászólása nem lett beleírva. Az egyik képviselő Suha József a másik pedig Békési képviselő. Úgy gondolom, hogy egy jegyzőkönyvben még hogyha az Önkormányzatra nézve esetleg hátrányos megállapítások kerülnek megfogalmazásra, akkor is szerepelnie kell benne, hogy az hivatalos legyen. Köszönöm szépen ennyit szerettem volna mondani.

**Forgácsné Román Rita alpolgármester:**

Köszönöm szépen.

**Kiss Sándor címzetes főjegyző:**

Köszönöm szépen.

**Forgácsné Román Rita alpolgármester:**

Amennyiben más kérdés, hozzászólás nincsen, a mai képviselő-testületi ülés nyilvános részét bezárom és zárt ülést rendelek el.

kmf.

Forgácsné Román Rita Kiss Sándor

alpolgármester címzetes főjegyző